Document ID: 32012R0493

KOMISIJAS REGULA (ES) Nr. 493/2012
(2012. gada 11. jūnijs),
ar ko saskaņā ar Eiropas Parlamenta un Padomes Direktīvu 2006/66/EK paredz sīki izstrādātus noteikumus attiecībā uz bateriju un akumulatoru atkritumu pārstrādes procesu pārstrādes mērķlielumu aprēķināšanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 6. septembra Direktīvu 2006/66/EK par baterijām un akumulatoriem, un bateriju un akumulatoru atkritumiem, un ar ko atceļ Direktīvu 91/157/EEK (1) un jo īpaši tās 12. panta 6. punkta a) apakšpunktu,
tā kā:
(1)
Pārstrādes procesiem, kuri ir secīgu procesu daļa vai savrupi procesi un kuros pārstrādā svina-skābes, niķeļa-kadmija un citu bateriju un akumulatoru atkritumus, būtu jāsasniedz minimālie pārstrādes mērķlielumi, kas norādīti Direktīvas 2006/66/EK III pielikuma B daļā.
(2)
Lai aprēķinātu pārstrādes mērķlielumus, būtu jāparedz sīki izstrādāti noteikumi, ar kuriem papildina Direktīvas 2006/66/EK III pielikuma B daļu.
(3)
Ir lietderīgi definēt pārstrādes procesu kā procesu, kas sākas pēc pārstrādes rūpnīcā nonākušo bateriju un akumulatoru atkritumu savākšanas un iespējamas šķirošanas un/vai sagatavošanas pārstrādei un beidzas, kad saražotas izejošās frakcijas, kuras paredzēts izmantot sākotnējam mērķim vai citiem mērķiem, neveicot turpmāku apstrādi, un tie vairs nav uzskatāmi par atkritumiem. Lai veicinātu esošo pārstrādes un apstrādes tehnoloģiju uzlabošanos un jaunu šādu tehnoloģiju izstrādi, katrā pārstrādes procesā būtu jāsasniedz pārstrādes mērķlielumi.
(4)
Sagatavošanās pārstrādei ir jādefinē kā iepriekšēja darbība pirms pārstrādes, lai to atšķirtu no bateriju un akumulatoru atkritumu pārstrādes procesa.
(5)
Bateriju un akumulatoru atkritumu pārstrādes procesu pārstrādes mērķlielumi būtu jāaprēķina, ņemot vērā ieejošo un izejošo frakciju ķīmisko sastāvu un jaunākos tehniskos un zinātniskos risinājumus, un tie būtu jādara publiski pieejami.
(6)
Lai uzraudzītu atbilstību pārstrādes efektivitātes prasībām visā Eiropas Savienībā, ir jāsaskaņo informācija, kuru paziņo pārstrādātāji.
(7)
Bateriju un akumulatoru atkritumu pārstrādātājiem ir vajadzīgi vismaz 18 mēneši, lai pielāgotu tehnoloģiskos procesus jaunajām pārstrādes mērķlielumu aprēķina prasībām.
(8)
Šajā regulā paredzētie pasākumi ir saskaņā ar atzinumu, ko sniegusi komiteja, kas izveidota ar Eiropas Parlamenta un Padomes Direktīvas 2008/98/EK (2) 39. pantu,
IR PIEŅĒMUSI ŠO REGULU.
1. pants
Darbības joma
Šo regulu bateriju un akumulatoru atkritumu pārstrādes procesiem piemēro no 2014. gada 1. janvāra.
2. pants
Definīcijas
Šajā regulā izmantotas šādas definīcijas:
1.
“pārstrādes process” ir atkārtotas pārstrādes darbība, kā minēts Direktīvas 2006/66/EK 3. panta 8. punktā, kuru veic svina-skābes, niķeļa-kadmija un citu bateriju un akumulatoru atkritumiem un kura rezultātā tiek saražotas izejošās frakcijas, kā noteikts šā panta 5. punktā. Pārstrādes process neietver šķirošanu un/vai sagatavošanos pārstrādei/apglabāšanai, un to var veikt vienā vai vairākās rūpnīcās;
2.
“sagatavošanās pārstrādei” ir bateriju un/vai akumulatoru atkritumu apstrāde pirms jebkāda pārstrādes procesa, kas cita starpā ietver glabāšanu, pārvietošanu, bateriju paketes demontāžu vai tādu frakciju atdalīšanu, kas nav baterijas vai akumulatora daļa;
3.
pārstrādes procesa “pārstrādes efektivitāte” ir procentos izteikta attiecība, kas iegūta, par pārstrādātu uzskatīto izejošo frakciju masu dalot ar bateriju un akumulatoru atkritumu ieejošās frakcijas masu;
4.
“ieejošā frakcija” ir savākto bateriju un akumulatoru atkritumu masa, kas nonāk pārstrādes procesā, kā definēts I pielikumā.
5.
“izejošā frakcija” ir to materiālu masa, kas pārstrādes procesa rezultātā saražoti no ieejošās frakcijas, kā definēts I pielikumā, neveicot turpmāku apstrādi, kas vairs nav atkritumi vai kas tiks izmantoti to sākotnējam mērķim vai citiem mērķiem, izņemot enerģijas reģenerāciju.
3. pants
Pārstrādes efektivitātes aprēķināšana
1. Lai aprēķinātu svina-skābes, niķeļa-kadmija un citu bateriju un akumulatoru atkritumu pārstrādes efektivitāti, izmanto I pielikumā norādīto metodi.
2. Lai jebkādam pārstrādes procesam aprēķinātu pārstrādātā svina procentuālo daudzumu, izmanto II pielikumā norādīto metodi.
3. Lai jebkādam pārstrādes procesam aprēķinātu pārstrādātā kadmija procentuālo daudzumu, izmanto III pielikumā norādīto metodi.
4. Pārstrādātāji ik gadu paziņo attiecīgo informāciju, kas norādīta IV, V un VI pielikumā, un nosūta to dalībvalstu kompetentajām iestādēm ne vēlāk kā četru mēnešu laikā, skaitot no attiecīgā kalendārā gada beigām. Pārstrādātāji pirmo ikgadējo ziņojumu nosūta ne vēlāk par 2015. gada 30. aprīli.
5. Ziņošana par pārstrādes efektivitāti ietver visus atsevišķos pārstrādes posmus un visas attiecīgās izejošās frakcijas.
6. Ja pārstrādes procesu veic vairākās rūpnīcās, pirmā pārstrādātāja pienākums ir dalībvalstu kompetentajām iestādēm iesniegt 4. punktā paredzēto informāciju.
4. pants
Stāšanās spēkā
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 11. jūnijā

Labels: 1
20